REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/184-23

4. septembar 2023. godine

B e o g r a d

Z A P I S N I K

13. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 04. SEPTEMBRA 2023. GODINE

Sednica je počela u 11,00 časova.

Sednicom je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, Ljubinko Đurković ,Nataša Ivanović, Đorđe Kosanić, prof. dr Branimir Jovančićević, Mirka Lukić Šarkanović, dr Zoran Lutovac, Tatjana Medved, Dragana Miljanić, Ratko Nikolić, prof. dr Vladimir Obradović, Stojan Radenović i prof. dr Jahja Fehratović.

Sednici nisu prisustvovali Žika Bujuklić, Dejana Vasić, prof. dr Đorđe Pavićević, članovi Odbora, niti njihovi zamenici.

Sednici je prisustvovala Ana Miljanić, zamenica člana Odbora.

Sednici je prisustvovao narodni poslanik Boško Obradović, koji nije član Odobra.

Sednici su prisustvovali predstavnici Ministarstva prosvete: prof. dr Slavica Đukić Dejanović, ministarka, prof. dr Marijana Dukić Mijatović, državna sekretarka, dr Aleksandar Jović, pomoćnik ministra - Sektor za visoko obrazovanje, Jasmina Jovanović, pomoćnica ministra za inspekcijske poslove, prof. dr Gabrijela Grujić, direktorka Kancelarije za dualno obrazovanje i Nacionalni okvir kvalifikacija i Vladimir Bojković, konsultant u Ministarstvu.

Na predlog predsednika Odbora, većinom glasova (ZA – 10 glasova, 2 – nije glasalo), usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o visokom obrazovanju, u načelu, koji je podnela Vlada (broj: 011-1398/23, od 21. jula 2023. godine),
2. Razmatranje Predloga zakona o izmenama i dopunama Zakona o Nacionalnom okviru kvalifikacija Republike Srbije, u načelu, koji je podnela Vlada (broj: 011-1399/23, od 21. jula 2023. godine),
3. Razmatranje Predloga zakona o izmeni Zakona o prosvetnoj inspekciji, u načelu, koji je podnela Vlada (broj: 011-1404/23, od 21. jula 2023. godine),
4. Razmatranje Predloga zakona o izmenama i dopunama Zakona o dualnom obrazovanju, u načelu, koji je podnela Vlada (broj: 011-1405/23, od 21. jula 2023. godine).

Prva tačka dnevnog reda: **Razmatranje Predloga zakona o izmenama i dopunama Zakona o visokom obrazovanju, u načelu, koji je podnela Vlada (broj: 011-1398/23, od 21. jula 2023. godine)**

Uvodne napomene povodom ove tačke dnevnog reda iznela je ministarka Slavica Đukić Dejanović. Predložila je da u svom prvom obraćanju, ukratko informiše Odbor o sva četiri predloga zakona i da nakon rasprave odgovori na sva eventualna pitanja u vezi sa njima. Ministarka je podsetila članove Odbora da je u proceduri prvi deo seta prosvetnih zakona, od ukupno osam, na kojima je u prethodnom periodu radilo Ministarstvo prosvete. Radne grupe koje su pripremale nacrte ovih zakona obuhvatile su sve zainteresovane strane, u cilju obezbeđivanja širokog participativnog procesa. Predviđeno je da prvi deo zakona unapredi kvalitet i relevantnost obrazovanja. Što se tiče razmatranja Predloga zakona o izmenama i dopunama Zakona o visokom obrazovanju, regulišu se pitanja koja se odnose na emeritus profesore, asistente, saradnike u nastavi, kao i na studente koji su upisani do 10. septembra 2005. godine, predložene izmene i dopune u vezi sa naknadom za članove Nacionalnog saveta za visoko obrazovanje i način finansiranja Nacionalnog akreditacionog tela. U vezi sa razmatranjem Predloga zakona o prosvetnoj inspekciji, istakla je da se vrši usaglašavanje sa Zakonom o izmenama i dopunama Zakona o ministarstvima, koji je objavljen i stupio na snagu 22. oktobra 2022. godine, a kojim je propisano da Ministarstvo prosvete, nauke i tehnološkog razvoja nastavlja rad u skladu sa delokrugom utvrđenim ovim zakonom. Što se tiče najvažnijih novina u Predlogu zakona o izmenama i dopunama Zakona o dualnom obrazovanju, one se ogledaju u sledećem: pojednostavljenju akreditacije poslodavaca, povećanju obima časova učenja kroz rad, formiranju mešovitih odeljenja, vrednovanju kvaliteta učenja kroz rad, definisanju nadležnosti i uloge kancelarije za dualno obrazovanje i NOKS, regulisanju statusa trening centara za škole i utvrđivanju pravnog osnova za finansijsku podršku dualnom obrazovanju. U vezi sa Predlogom zakona o izmenama i dopunama Zakona o Nacionalnom okviru kvalifikacija Republike Srbije, kao novine, navela je optimizaciju sastava Saveta za NOKS i sektorskih veća, uvođenje praćenja aktivnosti karijernog vođenja i savetovanja, preciziranje odredbi o postupku odobravanja statusa javno priznatog organizatora aktivnosti obrazovanja i obrazovanja odraslih, dodatno uređivanje postupka prethodnog učenja i uvođenja prigovora kandidata, definisanje nadležnosti, uvođenje postupka vrednovanja javnih isprava stečenih u verskim obrazovnim ustanovama.

U diskusiji su učestvovali narodni poslanici Branimir Jovančićević, Vladimir Obradović, Marko Atlagić, Jahja Fehratović, Tatjana Medved i Boško Obradović.

Prof. dr Branimir Jovančićević je izrazio nezadovoljstvo činjenicom da nije posvećeno dovoljno pažnje tragičnom događaju u OŠ „Vladislav Ribnikar“, koji je je obeležio ovu godinu. Izrazio je neslaganje sa činjenicom da neko treba da bude najmanje 20 godina na univerzitetu kako bi bio kandidat za profesora emeritusa, jer smatra da je to nedovoljan vremenski period. Osvrnuo se i na broj naučnih radova i kvalitet istih, kao i na finansiranje profesora emeritusa. Smatra da je pogrešna odluka davanje slobode nekome da radi doktorat 20 godina, kada se nauka razvija velikom brzinom. Prof Jovančićević je izneo svoje mišljenje da kvalitet kandidata za profesora emeritusa nije bio odlučujući pri izboru na Senatu Beogradskog Univerziteta. Osvrnuo se na Predlog zakona o dualnom obrazovanju i rekao da bi trebalo da se govori i o rezultatima istog, i da nakon šest godina egzistiranja procesa dualnog obrazovanja, ne postoji prepoznatljiv rezultat. Istakao je da njegove primedbe nisu političkog karaktera, već isključivo dobronamerne i da se njegovo pitanje koje se odnosi na dualno obrazovanje tiče sudbine svršenih đaka po završenom dualnom obrazovanju.

Prof. dr Vladimir Obradović je istakao, kao ozbiljan akademski problem, činjenicu da neko ko je prijavio doktorsku disertaciju 2005 godine i kome je omogućeno da je završi do 2025. godine, da se dozvoli da je brani nakon 20 godina po prijavi iste. Predložio je da se na 5 godina uradi revizija prijava tema disertacija. Dao je i sugestiju da pored pažnje koja je posvećena materijalnom stanju emeritusa, treba da se posveti pažnja i onima koji tek počinju akademsku karijeru. Što se tiče Zakona o prosvetnoj inspekciji izrazio je bojazan da se ovim zakonom ukida nadležnost inspekciji za nauku i istraživanje, a da drugo Ministasrtvo nije donelo adekvatan zakon kojim će to u svom resoru urediti. Predložio je i da se relaksiraju uslovi oko studiranja na daljinu. Postavio je i pitanje mera koje su predviđene za polazak u školu. Prof. Obradović smatra da se predloženim odredbama ne ostavlja mogućnost da se revidira prijava teza i tema. Zamolio je i Ministarstvo da se zainteresuje za dva slučaja, slučaj direktora Šeste beogradske gimnazije i slučaj Zrenjaninske gimanizije.

Marko Atlagić je istakao da jedan deo građana, pa čak i iz političkih struktura, nije dovoljno upoznat s onim što država radi u dualnom obrazovanju, kao i da su postignuti značajni uspesi. Istakao je i da ovi zakoni zaista vode unapređivanju vaspitanja i obrazovanja u celini. Predsednik smatra da sva četiri zakona čine iskorak ka reafirmaciji vaspitne uloge škole i društva.

Jahja Fehratović je izrazio zadovoljstvo što se kroz Ministarstvo prosvete ozbiljno tretiraju verske obrazovne institucije. Naglasio je da su predlozi zakona izuzetno kvalitetni i da idu u pravcu poboljšanja obrazovanja uopšte.

Tatjana Medved je istakla da je bitna promocija rada Kancelarije za dualno obrazovanje, kao i da bi trebalo da se poveća broj akreditacionih firmi koje bi dobile licence da učestvuju u dualnim programima.

Boško Obradović je izneo svoje mišljenje, da je na sednici potpuno promašena tema, odnosno da se Odbor bavi važnim temama, ali drugostepenim u odnosu na alarmantnu situaciju u kojoj se nalazi srpska prosveta. Istakao je da predlozi nisu prošli određenu proceduru i da nije bilo javnih slušanja u vezi sa predlozima zakona.

Prof. dr Slavica Đukić Dejanović, ministarka prosvete, je istakla da je Udruženje profesora emeritusa aktivno učestvovalo u svim predlozima sadržanim u ovom Predlogu zakona. U vezi sa produženjem roka za doktorate, napomenula je da psotoji veliki broj ljudi koji je u isto vreme radio i školovao se, kao i veliki broj ljudi koji je imao zdravstvene ili neke druge vrste problema. Ministarka je istakla da je bilo uključeno više relevantnih subjekata koji su sudelovali u instrukcijama i uputstvima vezano za polazak u školu, kao i da je veliki broj škola započeo školsku godinu u skladu sa tim uputstvima, ali je istakla da nema uputstva ni mera koje su univerzalne za sve škole. Što se tiče primedbe da je 20 godina predug period za odbranu rada, iznela je svoj stav da svi fakulteti posebnu pažnju treba da posvete metodologiji u magisterijumima i doktoratima, koji trpe tako dug vremenski period. Složila se sa sugestijom u vezi sa materijalnim statusom asistenata. Takođe, ministarka je istakla da mentor, komisija i naučno nastavno veće svakog fakulteta snose veliku odgovornost kao i da treba s posebnom pažnjom da analiziraju stare teme doktorata i da one po ishodu istraživanja moraju biti ažurirane.

Prof. dr Marijana Dukić Mijatović, državna sekretarka, je istakla da se tokom razgovora sa emeritusima tražio zaključak koji su to parametri, kada je reč o naučnim oblastima.

Prof. dr Gabrijela Grujić, direktorka Kancelarije za dualno obrazovanje, je naglasila da dualno obrazovanje ne predstavlja samo podršku trogodišnjim zanatskim profilima, nego da je to filozofski koncept obrazovanja koji živi i na nivou visokog obrazovanja. Istakla je da će se Kancelarija za dualno obrazovanje baviti izgradnjom trening centara sa najsavremenijom opremom. Istakla je i da se ne slaže sa pojedinim stavovima članova Odbora, da rezultati nisu značajni i navela podatak da je ove godine upisano tri hiljade učenika, kada je reč o dualnom obrazovanju. Kancelarija za dualno obrazovanje je usvojila novi dokument koji je vezan za praćenje i monitoring. Istakla je i da će široj javnosti u budućnosti svi podaci biti dostupni na sajtu Kancelarije za dualno obrazovanje, kao i podaci koliki je procenat zapošljivosti mladih ljudi po dualnom modelu obrazovanja. Kancelarija za dualno obrazovanje i NOKS već godinama unazad vrše promociju ove vrste obrazovanja po svim gradovima i opštinama. Na samom kraju svog izlaganja, g-đa Grujić je istakla da postoji još sto kompanija koje su u proceduri akreditacije. Istakla je i da je ovo duboko utemeljena platforma koja se zasigurno bavi osiguranjem kvaliteta obrazovanja mladih.

Marko Atlagić je naglasio da situacija koja se dogodila u Osnovnoj školi “Vladislav Ribnikar” ne može biti stavljena na dnevni rad sednice Odbora, bez zvaničnih izveštaja Ministarstva prosvete i drugih nadležnih organa, kao i da Odbor radi po proceduri propisanoj Poslovnikom o radu.

Ministarka Đukić Dejanović je istakla da u izlaganjima narodnog poslanika Boška Obradovića vidi želju da obrazovni sistem bude što kvalitetniji i da je to ono na čemu Ministarstvo prosvete radi. Navela je i činjenicu da je formiran tim koji je krajnje ozbiljno radio na smernicama za polazak đaka u novu školsku godinu. Taj tim su činili predstavnici institucija kao i ogroman broj prosvetnih radnika. Slavica Đukić Dejanović, ministarka, je napomenula da je održan ogroman broj sastanaka sa roditeljima stradale dece iz OŠ „Vladislav Ribnikar“, roditeljima dece u školama koje su najsenzitivnije pogođene, kao i velikin broj susreta i stručnih sugestija sa nastavnicima, na osnovu kojih je sadržaj u tekstu smernica.

Vladimir Obradović se pozvao na član 109 Poslovnika Narodne skupštine i izneo svoje mišljenje da je tokom svog izlaganja predsednik Odbora Marko Atlagić narušio dostojanstvo Narodne skupštine.

Predsednik Odbora je odgovorio da je vodio sednicu Odbora u skladu sa Poslovnikom i da nije narušio dostojanstvo Narodne skupštine. Marko Atlagić je naglasio da će Odbor uvek raditi u skladu sa procedurama i u skladu sa zakonom. Istakao je da će biti organizovano javno slušanje, ukoliko bude postojala inicijativa članova Odbora, u skladu sa odredbama Poslovnika o radu.

Boško Obradović je napomenuo da Ministarstvo prosvete ima obavezu, ukoliko su osmišljene smernice za novu školsku godinu, da sa istim upozna i poslanike na Odboru za obrazovanje, nauku, tehnološki razvoj i informatičko društvo.

Nakon zaključene rasprave, na predlog predsednika, **Odbor je** većinom glasova (9 – ZA, 2 – protiv, 1 – nije glasao) **odlučio** da predloži Narodnoj skupštini **da prihvati** **Predlog zakona o izmenama i dopunama Zakona o visokom** obrazovanju, u načelu, koji je podnela Vlada.

Izvestilac Odbora na sednici Narodne skupštine biće prof. dr Marko Atlagić, predsednik Odbora .

Druga tačka dnevnog reda: **Razmatranje Predloga zakona o izmenama i dopunama Zakona o Nacionalnom okviru kvalifikacija Republike Srbije, u načelu, koji je podnela Vlada (broj: 011-1399/23, od 21. jula 2023. godine)**

Na predlog predsednika**, Odbor je** većinom glasova (9 – ZA, 2 – protiv, 1 – nije glasao) **odlučio** da predloži Narodnoj skupštini **da prihvati** **Predlog zakona o izmenama i dopunama Zakona o Nacionalnom okviru kvalifikacija Republike Srbije, u načelu**, koji je podnela Vlada.

Izvestilac Odbora na sednici Narodne skupštine biće prof. dr Marko Atlagić, predsednik Odbora .

Treća tačka dnevnog reda: **Razmatranje Predlo**ga **zakona o izmeni Zakona o prosvetnoj inspekciji, u načelu, koji je podnela Vlada (broj: 011-1404/23, od 21. jula 2023. godine)**

Na predlog predsednika, **Odbor je** većinom glasova (9 – ZA, 2 – protiv, 1 – nije glasao) **odlučio** da predloži Narodnoj skupštini **da prihvati** **Predlog zakona o izmeni Zakona o prosvetnoj inspekciji, u načelu**, koji je podnela Vlada.

Izvestilac Odbora na sednici Narodne skupštine biće prof. dr Marko Atlagić, predsednik Odbora.

Četvrta tačka dnevnog reda: **Razmatranje Predlo**ga **zakona o izmenama i dopunama Zakona o dualnom obrazovanju, u načelu, koji je podnela Vlada (broj: 011-1405/23, od 21. jula 2023. godine)**

Na predlog predsednika, **Odbor je** većinom glasova (9 – ZA, 2 – protiv, 1 – nije glasao) **odlučio** da predloži Narodnoj skupštini **da prihvati** **Predlog zakona o izmenama i dopunama Zakona o dualnom obrazovanju, u načelu**, koji je podnela Vlada.

Izvestilac Odbora na sednici Narodne skupštine biće prof. dr Marko Atlagić, predsednik Odbora .

Sednica je završena u 13,45 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Dejan Jevtović prof. dr Marko Atlagić